Gascoigne på intensiven
Tidligere fotballstjerne Paul Gascoigne ligger på intensivavdelingen på et sykehus i Arizona, skriver avisen Mail on Sunday.
«Gazza» er i USA for å gjennomgå en avvenningskur for alkoholisme, men ifølge avisen fikk han en reaksjon lørdag kveld.
– Dessverre har Paul fått en veldig kraftig reaksjon på avvenningen, og klinikken kom til at det beste var å flytte ham til et sykehus. Der er han under overvåking døgnet rundt, sa tidligere lagkamerat Gary Mabbutt til Sky Sports.
– Jeg har snakket med Paul, og han er i bedring. Jeg håper han snart er tilbake på klinikken og fortsetter kuren.
Gary Lineker, en annen tidligere lagkamerat på klubb og landslag, har vært med på å betale for avvenningskuren ettersom Gascoigne selv er blakk.